|  |
| --- |
| PATVIRTINTA |
| Klaipėdos miesto savivaldybės |
| tarybos 2019 m. liepos 25 d. |
| sprendimu Nr. T2-210 |

**KULTŪROS BEI MENO PROJEKTŲ VERTINIMO EKSPERTŲ ATRANKOS APRAŠAS**

**I SKYRIUS**

**BENDROSIOS NUOSTATOS**

1. Kultūros bei meno projektų vertinimo ekspertų atrankos aprašas (toliau – Aprašas) nustato reikalavimus asmenims, pretenduojantiems teikti ekspertinio vertinimo paslaugas Klaipėdos miesto savivaldybės administracijai (toliau – Savivaldybės administracija), ir jų atrankos tvarką.
2. Ekspertinio vertinimo paslaugas sudaro kultūros ir meno projektų (programų) (toliau – projektai), pretenduojančių gauti paramą iš savivaldybės biudžeto, vertinimas bei išvadų dėl jų teikimas. Ekspertinio vertinimo paslaugų teikimo tvarką nustato Savivaldybės administracijos direktorius.

**II SKYRIUS**

**REIKALAVIMAI PRETENDENTAMS**

1. Asmuo, pretenduojantis teikti ekspertinio vertinimo paslaugas, turi atitikti šiuos reikalavimus:
   1. turėti aukštąjį universitetinį ar jam prilygintą išsilavinimą arba meno kūrėjo statusą, suteiktą vadovaujantis Lietuvos Respublikos meno kūrėjo ir meno kūrėjų organizacijų statuso įstatymu;
   2. turėti specialiųjų žinių, įgūdžių, kompetencijos ir ne mažesnę kaip 3 metų profesinės veiklos, darbo ar paraiškų ekspertinio vertinimo patirtį kultūros ir meno ar kitoje srityje;
   3. būti nepriekaištingos reputacijos. Asmuo nelaikomas nepriekaištingos reputacijos, jeigu jis per praėjusius 5 metus buvo pripažintas kaltu dėl nusikalstamos veikos padarymo, jeigu jo teistumas neišnykęs arba nepanaikintas.
2. Asmuo, pretenduojantis teikti ekspertinio vertinimo paslaugas Savivaldybės administracijai, negali būti Kultūros ir meno tarybos prie Klaipėdos miesto savivaldybės tarybos (toliau – KMT) nariu.

**III SKYRIUS**

**PRETENDENTŲ ATRANKA**

1. Ekspertų atranka atliekama viešojo konkurso būdu, vadovaujantis kultūros ir meno sričių įvairovės principu ir atsižvelgiant į Savivaldybės administracijos direktoriaus nustatytas kultūros projektų finansavimo sritis.
2. Informacija apie atranką skelbiama savivaldybės interneto svetainėje www.klaipeda.lt,regioninėje ir respublikinėje spaudoje bei kitose visuomenės informavimo priemonėse. Kvietime nurodomas paraiškų pateikimo laikas ir būtini dokumentai.
3. Asmuo, norintis teikti ekspertinio vertinimo paslaugas, Savivaldybės administracijos Ugdymo ir kultūros departamento Kultūros skyriui (toliau – Kultūros skyrius) paštu arba elektroniniu būdu pateikia:
   1. pretendento anketą (1 priedas);
   2. išsilavinimą arba meno kūrėjo statusąpatvirtinančių dokumentų kopijas;
   3. laisvos formos kūrybinės veiklos aprašymą.
4. Sprendimą dėl asmens atitikties šiame Apraše nustatytiems reikalavimams priima Savivaldybės administracijos direktoriaus įsakymu sudaryta 5 narių Ekspertų atrankos komisija, į kurios sudėtį įeina 2 KMT nariai, 1 Klaipėdos miesto savivaldybės tarybos kultūros sritį kuruojančio komiteto atstovas ir 2 Kultūros skyriaus valstybės tarnautojai. Prieš pradėdami darbą komisijos nariai pasirašo Savivaldybės administracijos direktoriaus nustatytos formos nešališkumo deklaraciją ir konfidencialumo pasižadėjimą, įpareigojančius saugoti ekspertų anonimiškumą jų kadencijos laikotarpiu.
5. Ekspertų atrankos komisija sprendimą priima ne vėliau kaip per 20 darbo dienų nuo Aprašo 7 punkte nurodytų dokumentų pateikimo dienos.
6. Ekspertų atrankos komisija, atsižvelgdama į asmens pateiktuose dokumentuose nurodytą patirtį kultūros, meno ar kitoje srityje bei turimas specialiąsias žinias ir įgūdžius, individualiai įvertina asmens atitiktį šiame Apraše nustatytiems reikalavimams balu nuo 1 iki 10 (blogiausias įvertinimas yra 1 balas, geriausias – 10 balų) ir užpildo Pretendentų vertinimo lentelę (2 priedas).
7. Ekspertų atrankos komisijos narių balai yra susumuojami ir išvedamas jų vidurkis. Vienai kadencijai į ekspertų duomenų bazę (toliau – duomenų bazė) įtraukiami visi asmenys, surinkę ne mažiau kaip 7 balus. Ekspertais pretenduojantys tapti asmenys apie Savivaldybės administracijos sprendimą informuojami elektroniniu paštu.
8. Asmens, Ekspertų komisijos sprendimu neįtraukto į duomenų bazę, pakartotinai pateikti dokumentai priimami ne anksčiau kaip po vienų metų nuo tokio sprendimo priėmimo dienos.

**IV SKYRIUS**

**SAVIVALDYBĖS EKSPERTŲ STATUSAS**

1. Duomenų bazėje esantys asmenys yra laikomi ekspertais, galinčiais teisės aktų nustatyta tvarka teikti ekspertinio vertinimo paslaugas. Savivaldybės administracija įsipareigoja išlaikyti duomenų bazėje esančių ekspertų anonimiškumą jų kadencijos laikotarpiu.
2. Su eksperto statusu susijusias teises ir pareigas, išskyrus nurodytas šio Aprašo 16 ir 18 punktuose, ekspertas įgyja nuo ekspertinio vertinimo paslaugų teikimo sutarties su Savivaldybės administracija sudarymo dienos.
3. Ekspertai yra anoniminiai. Ekspertas privalo išlikti anonimiškas ir išlaikyti kitų jam žinomų ekspertų anonimiškumą, jei kituose teisės aktuose nenustatyta kitaip.
4. Ekspertų kadencijos trukmė – 2 metai. Tas pats asmuo ekspertu gali būti skiriamas ne daugiau kaip dvi kadencijas iš eilės.
5. Ekspertai iš duomenų bazės šalinami Ekspertų atrankos komisijos sprendimu, jeigu:
   1. ekspertas pateikia rašytinį prašymą;
   2. ekspertas praranda nepriekaištingą reputaciją;
   3. ekspertas pažeidžia anonimiškumo principą, jei kituose teisės aktuose nenustatyta kitaip;
   4. ekspertas pažeidžia ekspertinio vertinimo paslaugų teikimo tvarką.
6. Ekspertų teikiamų paslaugų apmokėjimo tvarką nustato Savivaldybės administracijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_